2020/20201. tanév

Ökoiskolai beszámoló

Cibakházi Damjanich János Általános Iskola

Az Öko-munkatervünkben megfogalmazott feladatokat igyekeztünk végrehajtani. Az újabb online oktatásra váltás miatt új elemekkel bővült a fenntarthatóságra nevelési pedagógiánk eszköztára.

Témahetekkel, programokkal, rajzpályázattal, akciókkal hívtuk fel a tanulók figyelmét egy-egy aktuális környezeti tényező fontosságára.

A tanév elején meghirdettük a tisztasági versenyt és a takarítási világnap alkalmából az osztályok bekapcsolódtak közvetlen környezetük rendbetételébe, takarításába.

Az Európai Diáksportnap kapcsán futóversenyt szerveztünk iskolánk tanulóinak.

A felső tagozaton több osztály vett részt a világ leghosszabb tanóráján, illetve meghirdettük a helyi természettudományos levelező versenyt is alsó és felső tagozaton egyaránt.

Az alsó tagozatos tanulók az állatok világnapján tanulmányi séta során figyelték meg a közvetlen környezetünk állatvilágát.

Idei tanévben is színes virágok mellett gyógynövények kerültek az iskolánk udvarán található magaságyásokba. A növényeket a gyerekek rendszeresen locsolták, gondozták a későbbiekben.

Októberben rajzpályázat keretében emlékeztünk meg a kézmosás világnapjáról, a kész munkák néhány napig díszítették az iskola folyosóit.

Tél folyamán madárodúkat készítettek, melyek az iskola udvarán kerültek kihelyezésre, illetve az első-második osztályosok a madarakról készített rajzai díszítették a folyosót. A környezettudatos vásárlással kapcsolatos ismeretekkel is gazdagodtak negyedikeseink, valamint gyógytea délutánon ismerkedtek meg a gyógyhatású növények ízével és felhasználhatóságukkal.

Faliújságjaink frissítéséről folyamatosan gondoskodtunk.

A hagyományos karácsonyváró, adventi vásárra a járványhelyzet miatt az idén nem kerülhetett sor, de a gyerekek saját készítésű ajándéktárgyakkal kedveskedtek szüleiknek. Az iskoladíszítése során gondot fordítunk az újrahasznosítható, többször felhasználható anyagok alkalmazására.

A Föld órája mozgalomba is bekapcsolódtunk, illetve online TOTÓ formájában bővíthették ismereteiket a tanulók.

A Fenntarthatósági témahét során az osztályok online módon megemlékeztek a természetvédelmi jeles napokról (Víz Világnapja, Föld napja, Madarak és Fák napja,), illetve a környezetvédelmi témákat online tanórákba kapcsolódtak be. Az alsó tagozatosok osztálykeretben, jelenléti formában is megemlékeztek a Föld napjáról rajzok készítése és játékos vetélkedő során egyaránt.

2021-ben iskolánk 2 csapattal kapcsolódott be a ZöldOkos kupa online országos versenybe, ahol egy csapattal ismét eljutottunk a regionális döntőbe is. A felkészülés és a verseny során hasznos ismeretekkel gazdagodtak diákjaink.

A járványhelyzet ellenére azt hiszem sok célunk megvalósult, az elkövetkező időszakban azonban szem előtt kell tartani, hogy digitális környezetben is nagyobb hatékonysággal dolgozzunk.

2021. augusztus 30.